สังคมข่าวหุ้น
ถือเป็นการส่งท้ายเดือน พ.ค. แบบสวย ๆ โดย SET ปิดวานนี้ที่ระดับ 1,663.41 จุด เพิ่มขึ้น 9.80 จุด (+0.59%) มูลค่าการซื้อขายราว 97,262.99 ล้านบาท
ถือเป็นการส่งท้ายเดือน พ.ค. แบบสวย ๆ โดย SET ปิดวานนี้ที่ระดับ 1,663.41 จุด เพิ่มขึ้น 9.80 จุด (+0.59%) มูลค่าการซื้อขายราว 97,262.99 ล้านบาท
1 มิ.ย. 2565

*วานนี้ (31 พ.ค.) ถือเป็นการส่งท้ายเดือน พ.ค. แบบสวย ๆ โดย SET ปิดวานนี้ที่ระดับ 1,663.41 จุด เพิ่มขึ้น 9.80 จุด (+0.59%) มูลค่าการซื้อขายราว 97,262.99 ล้านบาท การซื้อขายหุ้นวานนี้ ดัชนีแกว่งไซด์เวย์ก่อนมีแรงซื้อกลับเข้ามาในช่วงบ่าย โดยดัชนีขึ้นไปทำระดับสูงสุด 1,663.52 จุด และลงไปต่ำสุดที่ 1,649.60 จุด
*นักวิเคราะห์ฯ เผยตลาดหุ้นไทยวานนี้แกว่งไซด์เวย์ก่อนมีแรงซื้อกลับเข้ามาในช่วงบ่าย ตาม Sentiment บวกตลาดภูมิภาค และการรับรองผลการเลือกตั้ง นายชัชชาติ สิทธิพันธุ์ เป็นผู้ว่ากทม. แนวโน้มวันนี้ (1 มิ.ย.) คาดยังแกว่งไซด์เวย์ โดยเริ่มเห็นสัญญาณบวกหลังดัชนียืนเหนือแนวรับสำคัญที่ 1,660 จุด ขณะที่นักลงทุนรอดูตัวเลขเงินเฟ้อในยูโรโซน ให้แนวรับที่ 1,640-1,645 จุด และแนวต้านที่ 1,660 จุด แนวต้านถัดไปที่ 1,685-1,700 จุด ยังไงก็ขอให้ตลาดหุ้นไทยเริ่มต้นเดือน มิ.ย.แบบสดใส ๆ นะเจ้าคะ
*เทรนด์ช่วงนี้คงต้องยกให้กลุ่มเฮลธ์แคร์เขาแหละเจ้าค่ะ ล่าสุด ศูนย์วิเคราะห์เศรษฐกิจและกลยุทธ์ทิสโก้ชี้ตลาดหุ้นทั่วโลกฟื้นตัวในสัปดาห์ที่ผ่านมาแค่รับปัจจัยบวกระยะสั้น แต่ระยะกลางตลาดหุ้นยังไม่ใช่ขาขึ้น เพราะมีปัจจัยลบรออยู่ ทั้งดอกเบี้ยขาขึ้น-เศรษฐกิจชะลอ ตลาดหุ้นสหรัฐฯ มีโอกาสลงอีก 8-10% แนะซื้อหุ้น “เทคโนโลยี-เฮลธ์แคร์” หลบภัย ส่วน KBank Private Banking ชี้โอกาสลงทุนหุ้นกลุ่มเฮลธ์แคร์ที่ผลการดำเนินงานดีแม้เงินเฟ้อปรับเพิ่มขึ้น ผ่านกองทุน K-GHEALTH เน้นลงทุนยาวจากนวัตกรรมทางการแพทย์ที่ก้าวกระโดด ตอบรับเทรนด์สุขภาพจากทั่วโลก
*วานนี้หุ้น บริษัท ไทยออยล์ จำกัด (มหาชน) หรือ TOP ปิดบวก 2.65% รับ EU แบนนำเข้าน้ำมันจากรัสเซีย ขณะที่โบรกฯ ประเมินกำไรไตรมาส 2/2565 เป็นจุดพีคของปีนี้ คาดโตเด่นกว่ากลุ่ม เหตุค่ากลั่นฟื้นแรง-จ่อบุ๊กกำไรขายหุ้น GPSC ราว 1.1 หมื่นล้านบาท ดันงบทั้งปีโตแรง ราคาเด่นสุดในกลุ่มฯ-อัพไซด์ยังเปิดกว้าง
*SECURE-MFEC-INSET นำหุ้นบริการด้านไอทีซื้อขายคึกคัก รับ พ.ร.บ.ข้อมูลส่วนบุคคล มีผลบังคับใช้ 1 มิ.ย.นี้ หนุนผู้ใช้บริการเพิ่มขึ้น คาดมีผลให้ธุรกิจต่าง ๆ ต้องจัดเก็บข้อมูลส่วนบุคคลให้ปลอดภัยและต้องให้เจ้าของข้อมูลยินยอมก่อนนำไปใช้ประโยชน์
*บริษัท โทเคน เอกซ์ จำกัด (Token X) บริษัทภายใต้กลุ่มเอสซีบี เอกซ์ เดินหน้าลุยให้บริการเกี่ยวกับธุรกิจโทเคนดิจิทัลครบวงจรเต็มรูปแบบ ประเดิมความพร้อมในการเป็นผู้ให้บริการระบบเสนอขายโทเคนดิจิทัล (ICO Portal) ล่าสุด ได้รับการแต่งตั้งจาก บริษัท วาย.เอส.เอส.พี. แอกกริเกต จำกัด ผู้ประกอบกิจการเกี่ยวกับการพัฒนาบริหารและจัดการแหล่งน้ำในภาคอุตสาหกรรม ให้เป็นผู้ให้บริการ ICO Portal
*สมบูรณ์ เอื้ออัชฌาสัย ประธานเจ้าหน้าที่บริหาร GUNKUL รับสินเชื่อ 2.2 พันล้านบาทจาก เอ็กซิมแบงก์เพื่อใช้ลงทุนในธุรกิจโรงไฟฟ้าพลังงานทดแทน ธุรกิจที่เกี่ยวเนื่องกับโครงสร้างพื้นฐานของประเทศ และธุรกิจพืชเศรษฐกิจเพื่อสุขภาพ ขับเคลื่อนเศรษฐกิจ BCG
*“บีทีเอส กรุ๊ป โฮลดิ้งส์” เปิดผลงานปี 2564/2565 สิ้นสุด 31 มี.ค. 2565 กำไรสุทธิ 3,826 ล้านบาท ลดลง 16% จากงวดปีก่อน รายได้รวม 31,195 ล้านบาท ลดลง 26% บอร์ดไฟเขียวจ่ายเงินปันผลอัตรา 0.16 บาท ขึ้น XD 3 ส.ค. 2565 ชงเพิ่มทุน 650 ล้านหุ้น จัดสรรผู้ลงทุนเฉพาะเจาะจง เตรียมวงเงินออกหุ้นกู้ 90,000 ล้านบาท รองรับการลงทุน ขยายธุรกิจและชำระหนี้ ด้าน บล.กรุงศรี ชี้ BTS กำไรดีกว่าคาดจากกำไรพิเศษ คงคำแนะนำ “ซื้อ” คาดกำไรฟื้นตัว ราคาเป้าหมาย 12.60 บาท
*บริษัท โปรเอ็น คอร์ป จำกัด (มหาชน) หรือ PROEN แจ้งตลาดหลักทรัพย์ฯ เกี่ยวกับการที่บริษัทได้มีมติอนุมัติการลงทุนในสินทรัพย์ดิจิทัล ประเภทคริปโตเคอร์เรนซี ซึ่งเป็นเงื่อนไขในการเข้าร่วมเป็นพาร์ตเนอร์กับบริษัท บิทคับ บล็อคเชน เทคโนโลยี จำกัด หรือ Bitkub เพื่อวัตถุประสงค์การเป็นพาร์ตเนอร์ในการเป็นผู้ตรวจสอบธุรกิจแบบ PoSA (Proofof Stake Authority) ในระบบการตรวจสอบธุรกรรมบล็อกเชน (Block chain) ของ Bitkub (Bitkub Blockchain Technology Co., Ltd.)
*ปิดท้ายที่เรื่องของทองคำกันบ้าง โดย บล.โกลเบล็ก คาดราคาทองสัปดาห์นี้ขยับกรอบ 1,820-1,875 ดอลลาร์ต่อออนซ์ รอดูทิศทางดอกเบี้ยนโยบายเฟด-เงินเฟ้อสหรัฐฯ และตัวเลขจ้างงาน แนะหากไม่หลุด 1,820 ดอลลาร์ต่อออนซ์ ทยอยเข้าซื้อสะสมได้ สำหรับใครเล็งอะไรอยู่ไม่ว่าจะเป็นหุ้น หรือทองคำก็หาจังหวะเข้าให้ถูกที่ ถูกเวลาก็พอ เอาเป็นว่า… ถ้ารวยแล้วก็อย่าลืมข่าวหุ้นธุรกิจนะเจ้าคะ